khistorydata/jeongjo-sjw-relations huggingface dataset:
정조 16년
傳于洪義榮曰摠管前望單子入之副摠管柳誼落點
정조 16년
事變假注書李廷顯書啓臣敬奉聖敎馳往傳諭于北部觀光坊安國洞契議政府右議政金履素所住處則以爲臣之得有今日是誰之賜魯下而崇顯坑坎而袵席頂踵毛髮莫非聖恩也負乘之懼含珠之願寤寐如結日夕靡措不自意千不當萬不當之新命遽及於千不似萬不似之身聞命以來五情失守四體投地明發不寐如癡如顚此際恩綸渙降史官臨宣臣於此情爽飛越伏席涕泣尤不知所以措辭仰對云矣敢啓傳曰知道
정조 16년
以平安監司洪良浩狀啓武烈祠齋儒代以武列難便事傳于洪義榮曰卿之此狀啓可謂太不識更張之義矣大抵本道尙武之方也近來文弊日甚奸竇日開以文而濫通臺侍以儒而圖占鄕任如是也故人之視武如視糞土渠輩亦皆恥於業操弓者把管超距者揖讓關西一路將未見用武之方是豈非留心而致力處乎其所一變反古之道雖十分講磨百歧奬勵若不痛筆賤待之弊則尙難望食效況自卿以下看之以莫可釐正乃有此煩猥不緊之登聞道臣如此守令何論乎若以武士不嫺周旋俎豆之所爲慮則此亦有大不然者就於以文官爲父祖以鄕任爲子弟之類及武班之名族著稱者別加興勸俾主祀事兼責守祠而一經此任一屬此院則鄕中之接待京司之收用另異於常格則亦豈無得寸亦寸之益乎至於祭時服色卿之請用縫掖者萬萬迃活介冑者奉翬笳角以奏庭卽格神當然底道理又以讀祝之節爲難之者亦果成說乎渠輩於式年不但純讀四書七書三鑑三典而已如又盡誠別選拔尤入屬則安知非人人皆爲卻穀乎武參奉之倣設兩齋生之武列及其他別般興勸之方更爲論理狀聞此狀啓還下送其中道內儒士之捐財助費者缺望爲說者卿於是乎難免大妄發矣凡事可爲則爲之不當爲則不爲之而已雖無酬勞不患無他路則何敢以出財等說煩陳於奏御文字乎揆以國體萬萬駭然卿則爲先施以重推之典此輩旣出物則必當效誠於本院其中地處之可合院任院生者一倂勸武移屬後形止狀聞事回諭欲尙武則先禁傍蹊爲可武列食效間關西文臣無敢擧論於臺侍等識而以好地處可合臺通者子弟中若有業武者此則勿拘通擬事分付銓曹此意一體回諭使之曉諭道內列邑
정조 16년
金孝建啓曰校理金熙朝無端往出依定式禁推傳旨捧入之意敢啓傳曰知道
정조 16년
金孝建啓曰臣與右副承旨尹履相伴直矣纔已罷職出去伴直無人左副承旨洪義榮所當牌招而拘於廳規不得請牌何以爲之敢稟傳曰牌招
정조 16년
金孝建啓曰重臣處分還收事命下矣守禦使吳載純卽爲牌招傳授密符何如傳曰允
정조 16년
尹㬦以內醫院都提調提調意啓曰年例各殿進上臈藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 16년
尹㬦以兵曹言啓曰今十月十一日武臣賓廳武經講書日次而中日相値不得爲之之意敢啓傳曰知道
정조 16년
尹㬦以兵曹言啓曰兼司僕將吳應常景福宮衛將崔尙泰身病猝劇時月之內無望供職俱爲呈狀乞遞領軍之將輪番之任不可久曠竝改差何如傳曰允
정조 16년
金孝建以冬至正使意啓曰唐錢貿來事旣已草記蒙允矣應行節目臣與該院提調及副使書狀官會同磨鍊別單書入之意敢啓傳曰知道姑先依此施行可也
정조 16년
金孝建以義禁府言啓曰門黜罪人蔡濟恭中道付處事承傳啓下矣蔡濟恭黃海道豐川府付處而以承傳內辭意具罪目依例發遣府都事押送配所何如傳曰允
정조 16년
洪義榮以義禁府言啓曰慶尙監司鄭大容狀啓內昌原府使林泰遠罪狀令攸司稟處事啓下矣林泰遠時在任所云依例發遣府書吏拿來何如傳曰待待命拿來
정조 16년
大司憲曺允大大司諫柳焵執義柳匡天司諫鄭東觀掌令鄭履玉持平宋俊載獻納沈興永校理金熙朝正言嚴耆鄭毅祚修撰宋翼孝啓曰請黜置罪人鄭致達妻亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割答曰不允七字刀割又啓曰義理漸晦隄防不嚴凶醜之徒接跡而起凡今日北面於殿下之庭者莫不腐心痛骨明目張膽而至於驥僖兩賊尤是臣子之必欲食肉而寢皮者也噫彼蔡濟恭受兩朝罔極之恩荷五載倚毗之重拔之坑坎置諸台鼎則固當國耳忘私益嚴懲討而奈其濫猾之性自來成習威福之專徒急濟私蔑公植黨看作家計君讎國賊援爲淵藪至於今番之右袒永僖而極矣噫嘻驥顯是何等劇逆而永僖之挺身黨賊實是天地間無前之變怪如此凶賊在其從姪之親則沬飮致討宜倍他人而不惟不討乃反顧惜之營護之始以無勢經幄等語肆陳前席終引參箚依俙之事圖掩凶跡情狀之奰慝用意之陰譎十手所指萬目難掩而諸宰之聲罪悍然不動聖敎之牖迷頑若莫聞咫尺天威全無忌憚回首傲睨角抗公議其眼無君父力護凶逆至使半國衿紳之徒率入於混淪忠逆之中世道之波蕩人心之陷溺將爲夷狄禽獸而後已者言之痛心思之骨顫夫亂臣賊子春秋之所必討君綱臣分霄壤之所莫逃苟有一半分秉彝之心其辜恩負國忘讎黨惡豈至此極至於循例呈告偃然在家拖過多日黽勉出城慢蹇之罪固不容誅而比之前犯猶屬薄物細故耳近地付處不足以少洩輿憤而尋常按例之律不可施之於此等負犯請中途付處罪人蔡濟恭亟施極邊荐棘之典答曰不允蔡濟恭事過矣況大臣律名自有次序則不請竄而徑請荐棘亦關後弊卿等推考原啓還下
정조 16년
大司憲曺允大大司諫柳焵司諫鄭東觀掌令鄭履玉持平宋俊載獻納沈興永正言嚴耆鄭毅祚啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源亟令王府設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請柳星漢設鞫嚴問期於得情夬正邦刑措辭見上請承款後物故罪人九宗亟施孥籍之典答曰不允尹永僖事禁令自在則此非收還之啓卽勘律之請也豈有如許國體乎原啓留中卿等遞差捧納承旨罷職
정조 16년
大司憲曺允大執義柳匡天掌令鄭履玉持平宋俊載啓曰請爲奴罪人河翼龍亟令王府設鞫得情夬正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上請前掌令柳亟施遠竄之典措辭見上近年以來義理漸湮世變層生護逆黨惡無所顧忌甚至有朴奎淳之推詡賊僖肆發悖口者尤何等無前之變怪也渠以無恥者類自作權門爪牙頤指氣使無不甘受言議可否一聽風旨從他笑罵爲世指目久矣噫彼驥賊孰不欲手磔口臠誓不共戴而永僖之挺身力護甘心同惡究厥凶肚同一劇賊凡在簪紳之列者擧切沬飮之忱而渠敢於喉院稠坐之中始以相貌才諝之說極口稱譽終發臺啓何畏之語全不忌憚背馳公議右袒凶豎其平日綢繆之狀暗地和應之跡綻露無餘昭不可掩當此懲討之日焉逭黨與之誅請前承旨朴奎淳亟施絶島竄配之典進言之規貴在明白懲討之論尤宜辨別前承旨李益運最初疏語中隨參與否惟在臣見等語已極陰祕縱恣而及其再陳一疏托以懲討而語旣汨董意亦混圇所謂黨惡之類孽芽其間云者指意所在尤爲閃倐渠以濟恭之私人本爲一世之指目前後超躐專藉其力渠如難言則固當縮伏而今乃藏頭爲說無限包括作此左右迷藏之計欲售東西出沒之習以渠卑微濫叨淸顯則不思事君無隱之道敢爲乘時熒惑之態者究厥情狀誠極巧惡如此鬼蜮之類不可廁諸衣冠之列請前承旨李益運亟施屛裔之典鄭存中之罪可勝痛哉白首老臺名以言事旨意之閃忽情狀之陰祕不忍正視萬萬駭惋伊日賓對之後蔡濟恭之悖擧凶論不啻狼藉則論其罪犯何患無辭而初疏措語都沒本事及其再疏全事玩弄捨其護逆蔑分之罪只擧等閒檢詳之事陽若攻斥暗售粧撰終引補牘三上之說顯有稱譽之意全無聲討之辭平日綢繆之情綻露無餘目下諂附之狀明白難掩而乃於王府嚴問之下一直呑吐末乃輸款如許無嚴黨惡之類不可尋常勘律而處分之止於善地竄配未免失之太寬請龜城府定配罪人鄭存中施以絶島安置之典答曰不允柳事亟停勿煩朴奎淳事公座雖異於私室言則明是私談而向來承宣之抉摘露章近於偏黨而雖賜嚴處且以奎淳言之尹永僖之本情渠何詳知則如是嘖薄立證而急於濟私不顧忌器此亦偏黨中出來由渠口角惹起近日朝象之無限紛聒似此類不可無懲戢之擧以靖世道依啓李益運事此豈成說乎初疏有何可執之端後疏立跡又分明巧惡之目太不近似亟停勿煩鄭存中事是矣是矣依啓
정조 16년
大司諫柳焵司諫鄭東觀獻納沈興永正言嚴耆鄭毅祚啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上義理漸晦懲討不行黨逆之徒恣意跳踉以至有朴奎淳之公肆悖說奬詡賊僖而世道之變怪極矣渠本嗜利之鄙夫甘作權門之狎客承望風旨爲其爪牙憑藉聲勢聽其頤指爲一世嗤點厥惟久矣噫嘻驥賊之劇逆大憝凡有血氣之倫莫不欲口臠手磔而惟彼永僖乃敢暗地糾結腸肚相連及其情跡彰露附賊亦賊則今日廷臣之齊聲共憤必討乃已者卽所以討驥賊也渠亦人耳獨何心腸背馳闕論力抗公議營護之說自倡於具瞻之地推奬之言繼發於公會之座掇拾緖論略無忌憚至以雖有臺啓吾何畏哉等說顯肆咆喝若有所恃民彝之斁敗人心之陷溺胡至此極當此大論方張之日如許護逆之類難逭黨與之誅請前承旨朴奎淳亟施絶島竄配之典向日喉院聯疏之時李義鳳之游辭規免擧措駭然其爲背馳正論之狀昭不可掩而及其自辨之章出而又敢欺瞞於聖明之下豈勝痛哉有曰瀆擾之非時者尤不成說僚員陳疏之擧旣在於無故之日則所謂非時何也聯章則懼其瀆擾徑出則不懼瀆擾者亦何也嚴討之疏謂之呈課共憤之論肆然規避究其心跡非特陰護如許無嚴絶悖之類不可置之於輦轂之下請前承旨李義鳳亟施屛裔之典人臣之代撰王言體段不輕義理所關故古之人或有手裂麻誥者或有力辭草詔者而未嘗以慢君命罪之此箇道理雖不可責之於人人而向來不允批答撰進之命旣下於兩次賓對罪惡彰著之後則爲知製敎者固當十分稱停而乃反推詡過情引用失當有若無故大臣有平日苦忱扶正闢邪丐閑告退者然言旣爽實跡涉顧瞻朝紙一頒駭惑轉甚不可以旣往而勿論請前後製進之諸臣一竝施以刊削之典向日賓對之席凶悖之論肆發於具瞻之地當此之時義理不絶如縷國綱幾乎墜地其若無一人嚴辭痛斥則是可曰國有人乎此所以忠憤之論迭出於前席聲討之章繼發於諸宰此實擧國共公之議而不惟不賜開納或被譴罷之典或被放黜之典朝象之愁沮固無可言而處分之過中何至於此況今巨魁之懲討斯行諸臣之罪名自如刑政之乖當莫此爲甚請還寢諸重臣處分之命答曰不允朴奎淳事依啓李義鳳事初何心乎後何心乎其跡如彼其殊常則其情之無妄與否難以分曉雖以全保之意欲垂終始之惠渠乃自干何哉俾圖自新莫若收殺爲先依啓不允批答製進知製敎事下語之不帶責辭固失代撰之體而揆以國體焉敢不製進乎其中尹致性之別無指名催督而挺身自當金熙朝之所爲常所非之今番代撰與疏箚節節駭然依啓重臣處分收還事蔡濟恭之處分惡其偏私則諸重臣筵奏與章疏雖有輕重之別大體則亦近於偏豈可以濟恭之被勘或忽於陶鎔之至戒乎然筵奏諸人目見大臣之無嚴能效出位抗論之誠以伊後大臣擧措觀之則諸說不可謂之太過依啓其中前工判鄭昌順前吏判李文源疏語終涉情外前兵判李秉模處義亦不當姑置之
정조 16년
壬子十月十一日辰時上御誠正閣輔對官入侍時行左承旨李得濟右副承旨洪義榮記事官李海淸記注官李宗烈承膺祚社稷令李儀亨繕工監役許种朴獻源安命遠假監役金相夔宋景載黃道源宗簿直長南省老漢城主簿金健柱長興主簿李燁典牲主簿韓在中直長柳明觀奉常判官李東植奉事金致礪敦寧判官兪漢純軍資直長張僴奉事鄭元林禮曹正郞安邁權朴在冀佐郞金復仁金宗爀兵曹正郞崔鎭夏校書判校李顯采戶曹佐郞鄭昌耆宗親府典簿洪大榮內資直長趙有善以次進伏訖上曰輪對官進前可也儀亨進奏職姓名訖上下詢職掌儀亨曰灑掃壇所矣上曰有所懷乎儀亨曰無矣种進奏職姓名訖上曰職掌何也种曰掌炬色矣獻源進奏職姓名上曰職掌何也獻源曰竹色矣命遠進奏職姓名上曰職掌何也命遠曰材木色矣相夔進奏職姓名訖上曰有何所懷乎相夔曰無矣景載進奏職姓名上下詢所懷景載曰無矣道源進奏職姓名訖下詢所懷道源曰無矣省老進奏職姓名上曰職掌何也省老曰寶閣守護矣健柱進奏職姓名訖下詢職掌健柱曰掌禁火座更宮都城巡審矣燁進奏職姓名上曰職掌何也燁曰米糆色矣上曰奏遺在可也燁曰米一千八百九十七石太五百九十石田米二十九石矣在中進奏職姓名上曰職掌何也在中曰牛色矣明觀進奏職姓名上曰職掌何也明觀曰羊羔色矣東植進奏職姓名上下詢職掌東植曰菜園色矣上曰所懷奏達可也東植曰本寺弊瘼不爲不多而其中典僕渙析之弊最可悶然蓋本寺員役非典僕不得塡差不但古例則然先朝庚辰特命依太學例冒入者一竝沙汰仍下敎若曰太常員役非典僕不敢爲者所重在焉今聞方外人亦圖占爲官長者何顔典僕此後嚴飭俾無此弊遂命揭板於廳壁至今昭在又於癸未年間以本寺典僕中拔身者勿拘仕路凡干雜役一竝蠲減宗社守僕以此轉差事竝爲啓下定式矣年久之後不能奉行每當員役有闕則間多外人之冒占或値公役疊至則反爲刑曹之使役故原典僕輩旣乏料布聊賴之資且無公役蠲免之效十亡其八餘存無幾而其如干見在者應役倍前資生無計漸益渙析莫可支保渠輩之以此稱冤不惟可矜莫重粢盛舂正亦無分授之道臣意則自今以後一遵先朝受敎員役有闕必以時在典僕中可堪使役者各別抄擇隨窠塡補而其所査正之道旣有本寺奴婢案限三式年考準非典僕支屬而冒入者一竝沙汰然後堂郞眼同以典僕差塡諸般雜役申飭該曹毋得如前更侵其流接方外者竝加刷還則渠輩旣有聊生之望且無雜役之苦必皆聞風自至目下急務恐無出此故敢此仰達矣上曰別般嚴飭申復舊例此後越格則令渠輩上言於陵幸時事分付可也出擧條致礪進奏職姓名上曰職掌何也致礪曰醬庫色矣上曰遺在陳奏可也致礪奏遺在之際披見笏記而讀之義榮曰輪對官奉常寺奉事金致礪遺在奏對之際披見笏記事極駭然所當重勘而本院請推之外無他可施之罰何以爲之乎上曰拿處可也出擧條邁權進奏職姓名上曰有何所懷乎邁權曰無矣在冀進前奏職姓名上曰所懷陳奏可也在冀曰無所懷矣復仁進奏職姓名上曰有何所懷乎復仁曰別無所懷矣宗爀進奏職姓名上曰所懷奏達可也宗爀曰別無仰達之事矣鎭夏進奏職姓名上曰奏職掌可也鎭夏曰政色矣顯采進奏職姓名上曰奏職掌可也顯采曰掌書籍矣昌耆進奏職姓名上曰職掌何也昌耆曰歲幣色矣大榮進奏職姓名上曰職掌何也大榮曰接待宗親矣有善進奏職姓名上曰職掌奏達可也有善曰掌粘米矣命輪對官先退命書傳敎曰枚卜于卿而思之公而幸得人私而感舊家予於卿所取者持重也所望者振紀也所勉者偕和也予之所以望之者卿則以所以取之者應之不勞而績庸成卿亦以勉之於卿者加勉於予所不逮處偕和而益偕和務盡相須之功則今日之治理斯過半矣矧今廊廟籌謨委屬昕夕側席不啻如渴卿須知此爰立本意卽起肅命弘濟時務事遣史官傳諭于右議政上曰輪對官金致礪拿處出榻敎上曰左副承旨爲軍士房出榻敎命退承史以次退
정조 16년
金孝建啓曰大司憲執義掌令一員持平一員未差掌令申大龜持平朴孝成俱在外監察茶時之意敢啓傳曰知道
정조 16년
洪義榮啓曰全羅道句管堂上徐有隣有來待之敎而謂有難安之情勢來在闕外屢度催促終不入來事體所在極爲未安推考何如傳曰允
정조 16년
傳于洪義榮曰左副承旨同副承旨入侍
정조 16년
尹㬦以吏曹言啓曰司僕寺正南公轍呈狀內素患痰癖之症當寒添劇萬無起動供仕之望云身病旣如是則不可强令察任今姑改差何如傳曰允
정조 16년
尹㬦啓曰玉堂上下番俱空事甚未安今日政新除授玉堂待下批牌招入直何如傳曰允
정조 16년
有政吏批判書李𡊠進參判李在學牌不進參議未差行左承旨李得濟進以洪明浩爲大司憲尹行元爲大司諫李殷模爲執義柳雲羽爲司諫權中憲爲掌令韓致應爲持平申馥爲獻納金達淳洪秀晩爲正言金頤柱爲左參贊曺允大爲兵曹參判李秉鼎爲左尹徐龍輔爲戶曹參判金祖淳爲司僕正李在學爲瓦署提調金持默爲長興提調趙顯緯爲崇靈殿參奉前僉使鄭東仁今加崇政前郡守李完基今加資憲嘉義高龍得今加資憲前僉使黃壽海前五衛將卞世義今加嘉義前別將姜德輝今加嘉善加資事承傳
정조 16년
兵批判書洪檍進參判曺允大未肅拜參議李濟萬病參知李庚運入直左副承旨洪義榮進以徐有隣爲知事李祖承爲都摠管李鼎揆爲副摠管南有寬爲兼司僕將吳載重爲江華中軍張光郁爲古今島僉使副司直柳誼副司果徐有鍊副司正李廷顯竝單付前郡守趙毅鎭今加折衝加資事承傳副司果洪樂佐今加折衝加資事承傳
정조 16년
金孝建啓曰壯勇營兵房金持默時無職名令該曹口傳付軍職何如傳曰允
정조 16년
兵曹口傳政事副司直金持默副司果南公轍竝單付
정조 16년
金孝建以壯勇營言啓曰本營屯田在於關西嘉定安博之間而不過收稅取用而已糶糴分留之餉穀尙未設置事甚疎虞曾聞嘉山所在兵營屬葛麻倉會外穀乃是丁卯年間所創設而滿萬後擬置一乘幛者也顧今穀物僅爲五千餘石而一委監色幻弄多端設鎭一款非但穀物遽難滿萬形便事勢亦未知其穩當則設鎭無期民弊漸滋此已不可不念且本倉距本營屬古城鎭爲相望之地以此以彼當自本營句管今年爲始竝與本倉穀及略干屯田所收而移作本營餉穀以爲糶糴之地而其中二分耗之自兵營取用者宜有給代之擧大抵關西錢荒莫今時若而兵營記留錢之年年所捧略有餘裕就各庫錢除出三萬兩給債取剩從長區處剩條折半則留置限十年滿本錢數爻後特許蕩減仍又如數給債如式蕩減每十年周而復始毋或違越而倉穀移付營錢措處竝成節目永久遵行之意一體知委何如傳曰允
정조 16년
洪義榮以壯勇營言啓曰入啓文字勿論巨細何等重大而軍器色今冬等衣資文書全不審愼致有此不當入而混同上下之擧該色擧行極爲駭然軍餉色郞廳鄭致綏爲先令該府拿問處之該吏令攸司從重科治臣亦有不能檢飭之失萬萬惶恐恭俟重勘之意敢啓傳曰知道郞廳推考卿則勿待罪可也
정조 16년
洪義榮以備邊司言啓曰義州府尹趙鎭宅因冬至使關使行赴燕時刷馬量減一款博採物議有所報來而以爲赴燕刷馬都數爲八十二匹而每匹價折銀七兩驅人八十二名每名紙盤纏帽稅條中例給每名銀七兩三錢一分五里馬價及盤纏都數天銀爲一千五百十五兩九錢四分而招問燕商則卜物百斤雇價爲六兩云馬一匹所載不過二百斤則八十二匹所載都數爲一萬六千四百斤以此數雇車則價銀爲九百八十四兩而此是往來時一邊雇價歸路卜馱入去時半減餘數五百三十一兩九錢四分可當回還雇價果若變通則流來積弊庶幾快祛而入北後通三房所屬騎卜馬不可廢者分數磨鍊則優可爲四十一匹其餘四十一匹則除減後以價折銀七百五十七兩九錢七分自柵門雇車載運事甚便好姑爲半減以觀十分無弊然後自明年全減亦爲詳愼之道爲辭矣刷馬驅人之許多弊端在所當革減數雇車實爲矯救之方而姑減折半以觀成效者灣尹所論亦合審愼之道依此施行之意分付何如傳曰允
정조 16년
壬子十月十二日午時上御重熙堂左副承旨同副承旨入侍時左副承旨洪義榮同副承旨金孝建記事官徐有聞記注官李宗烈承膺祚以次進伏訖上命書傳敎曰政官牌招開政又命書傳敎曰法之行在於有罪莫逭不係於配所遠近況愍老恤病之念旣施於老帥則獨可不及於此人乎雖大於此之罪古有江外之竄陽川付處之美談尙忠務寬之政卽我朝家法見今風寒若此宜念無我負人之義卽其所到地方仍其罪名付處以來事令蔡濟恭押付都事知委命退承史以次退出
정조 16년
行都承旨朴祐源坐行左承旨李得濟坐行右承旨李祖承牌不進左副承旨尹㬦坐右副承旨洪義榮坐直同副承旨金孝建坐直注書徐有聞仕李海淸仕直事變假注書李廷顯仕
정조 16년
洪義榮啓曰來十六日日次儒生殿講爲之事命下矣處所以何處爲之乎敢稟傳曰便殿爲之抄啓文臣今朔親試及課講同日爲之
정조 16년
尹㬦啓曰來十八日專經武臣殿講日次矣敢稟傳曰待下敎
정조 16년
洪義榮啓曰吏曹參判李在學除拜後過三日不爲出肅依定式推考警責仍卽牌招察任何如傳曰允
정조 16년
傳于尹㬦曰差使員守令入侍
정조 16년
傳于尹㬦曰左副承旨入侍
정조 16년
洪義榮啓曰修撰宋翼孝無端徑出依定式直捧禁推傳旨之意敢啓傳曰旣與無端徑出有異遞差傳旨捧入
정조 16년
尹㬦啓曰校理林道浩修撰李殷模俱在外修撰宋翼孝徑出副修撰金達淳疏批未下玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
有政吏批判書李𡊠進參判李在學牌不進參議未差行都承旨朴祐源進以李祖承爲承旨高宅謙爲校理金祖淳爲修撰李洪載爲禮曹參判鄭致淳爲修撰閔鍾顯爲右參贊故通德郞趙漢明贈戶參例兼故縣監趙命輝贈左承旨例兼故牧使趙持恒贈司僕正已上同知趙廷瑗三代行副司直徐有大今加嘉義試射時柳葉箭五中加資事承傳
정조 16년
兵批判書洪檍病參判曺允大未肅拜參議李濟萬病參知李庚運入直進行左承旨李得濟進副護軍李潤國柳匡天鄭履玉鄭東觀副司直柳焵宋俊載沈興永副司果鄭毅祚嚴耆金祖淳已上竝單付
정조 16년
傳于尹㬦曰玉堂中時帶書狀人許遞今日政差出
정조 16년
尹㬦啓曰新除授右承旨李祖承卽爲牌招何如傳曰允
정조 16년
以校理高宅謙牌不進罷職傳旨傳于尹㬦曰只推
정조 16년
尹㬦啓曰右副承旨洪義榮同副承旨金孝建卽爲牌招入直何如傳曰允
정조 16년
以金致礪囚單子傳于洪義榮曰分揀放送
정조 16년
以漢城府民家失火單子傳于洪義榮曰當寒失所雖㦖其中殘獨戶分付該廳別給恤典及空石使卽庇身發遣郞官申飭俾有實效禁火卽部官職掌卿其各別申明嚴飭
정조 16년
以咸鏡監司金憙狀啓今月朔膳進上物種中生文魚生大口魚不得封進惶恐待罪事傳于洪義榮曰勿待罪事回諭
정조 16년
李得濟以吏批啓曰東部都事鄭文綏呈狀內矣身素患痰癖之症當寒添劇萬無起動供職之望云身病旣如此則不可强令察任今姑改差何如傳曰允
정조 16년
李得濟以司饔院監膳提調意啓曰漁夫貢人等呼訴內卽今冬節已屆魚族隱入設網屢日終未捉得闕供生事迫在朝夕云每年如此之時以他可合之魚及活鷄例有參半代封之規而莫重御供自下不敢擅便惶恐敢啓傳曰代捧
정조 16년
洪義榮以兵曹言啓曰依下敎薄衣禁軍吳彦忠全興昌李宅胄金樂夏忠壯衛李尙仁等處木各一疋去核各二斤題給之意敢啓傳曰知道
정조 16년
洪義榮以訓鍊都監言啓曰依下敎永肅門入直局出身尹壽長林益彩鄭德文金虎門入直軍徐震弘趙仁昌李德弼朴泰茂徐貴億姜必欽金聲徵韓弼周金振秋龍得奎盧水天金景澤等處各木綿一疋去核各二斤考例分給之意敢啓傳曰知道
정조 16년
洪義榮以禁衛營言啓曰依下敎弘化門入直鄕軍衣薄人趙夢柱卓順惡等處各木綿一疋去核各二斤考例以給之意敢啓傳曰知道
정조 16년
洪義榮以扈衛廳大將意啓曰依下敎本廳內入直軍官奇景紹郭載憲處各正木一疋去核各二斤考例題給之意敢啓傳曰知道
정조 16년
洪義榮以義禁府言啓曰前承旨李義鳳亟施屛裔之典事承傳啓下矣李義鳳咸鏡道明訓府屛裔而以承傳內辭意具罪目依例發遣府書吏押送配所何如傳曰允
정조 16년
前左參贊金履素疏曰伏以臣之事我殿下今幾年所臣之本末長短已在聖明之所照燭而臣卽無才無能至鈍至劣空空庸庸之一賤品耳倖竊科第蹈藉先蔭從前所叨已多濫竽而特蒙我聖上不世之恩特達之眷伊來十數年間淸官華銜膴仕要職左右兜攬節次推遷遂至位極崇顯待罪卿月此豈是臣之所以自期人之所以見待者哉又況內外之歷試瘡疣之畢露而倖逭大戾者偏荷殿下庇覆寬假之仁而至於今夏遭罹卽臣徹天徹地之冤爲人爲鬼之關而倘非日月之明父母之慈臨之恤之則臣安得保有身家賴至今日乎臣於是闔門攅手以血繼淚只有生生世世殞結之願而竊念噩夢纔過驚魂猶存不報之報惟在息影兼帶公退之外閉戶深蟄歌咏聖澤而已此際爰立之命遽降於千千萬萬意慮之表此何事也此何擧也以殿下則哲之明忽有此非常過當之誤恩非特大關世道實是臣命卒之秋也臣誠驚惶震駭五情失守直欲攅地以入而不可得也夫三公者何等職也古人所稱理陰陽平邦國托股肱任舟楫者尙矣勿論雖以近事言之置相之法極其難愼必也察於詢謀聽於卜筮惟其人之是揀是掄而若其膺是任者則德望才猷見識學術皆足以鎭服一世然後國家治安臣主俱榮而今我殿下一切反是不謀於廊廟不卜於金甌遽以千不似萬不似之身加之百僚之上俾贊萬機之治上自縉紳下逮輿儓莫不相顧驚異則何殿下不念輔相之重乃至於此也雖使臣當安閒平泰之時出而承佐惴惴然惟恐不堪矧今王綱不振亂逆層生旱水相仍諸路告歉義理無可明之期黎民無可活之術政宜求得良弼交須共濟亟講以安以治之方而乃以國人所共知之素乏才識不解世務者苟然充位曰是乃相耳其爲累聖簡而駭公議當如何哉昨伏承別諭下者策勵之盛意感舊之恩言一札十行丁寧懇惻臣何以承當臣何以爲懷震剝之餘實不勝摧咽之至耳除命之降今已三日竊謂駁正之論卽地當發側聽已久訖無聞焉臣情至此其亦窮且蹙矣不得不收拾神精露章呼籲言不知裁冞增罪戾伏乞聖慈俯察危苦之情斷斷不出於飾讓備例將臣新授議政之任亟賜收還仍命改卜賢德以幸國事以安微分不勝伏願臣無任云云答曰省疏具悉卿懇古有山東出相之語相門當求相業況卿是四世五相之家而卿又拜相職推予心之欣幸度卿情之懼畏卿所逡巡遲徊不欲遽膺新命者豈可曰過乎哉然下有世祿之義上有世好之眷以若處地寧循故常況今使行隔日封裹在卽此時中書決非三疏備例之時卿須安心卽起肅命至於董整國綱彌綸世道使鹽梅適其味酸鹹順其性朝著和泰生民奠乂卽予寤寐在中之血誠苦心似不待敷諭而知者更望以所已知者益懋承佐之方仍傳于洪義榮曰此批答遣史官傳諭簉朝日字知來書啓
정조 16년
事變假注書李廷顯書啓臣敬奉聖批馳往傳諭于北部觀光坊安國洞契議政府右議政金履素所住處仍問簉朝日字則以爲謹當冒陳文字申暴至懇不敢以簉朝期日仰對云矣敢啓傳曰知道
정조 16년
全羅監司鄭民始疏曰伏以臣卽伏見朝紙鄭萬始之前後負犯若是深重凡在袒免之親者萬萬驚心已不勝其震懷悚惕而又伏見臺臣之疏萬始貪婪不法之狀爲道臣者豈有不聞不知之理而以臣之不能論罷戒戢一任其剝割歸之曲護之失論以譴削之典滿心慙惶益不知措躬之所噫臣以至親而居按察之任不能早自覺察痛加禁戒不免容護掩覆之科知而不禁卽臣罪也不知而不能禁亦臣罪也以公以私莫非臣罪人言之來受而僕僕揆以法記合被重勘而伏蒙聖慈矜諒曲賜救解庇保之恩到底罔極感泣頌祝有不敢言私而第臣職是方岳冒忝崇秩旣被重彈勢難仍據臣之一身廉隅姑捨勿論其在重方面振四維之道決不可容臣之一日虛帶玆敢冒陳惶恐之忱兼控必遞之義伏乞聖明俯垂鑑諒亟鐫臣職仍治臣罪以肅朝綱以安微分千萬幸甚答曰省疏具悉人言妄耳歉歲方面之任不可輕解卿其勿辭察任
정조 16년
大司憲洪明浩執義柳匡天掌令權中憲持平宋俊載啓曰請爲奴罪人河翼龍亟令王府設鞫得情夬正王法措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上請前掌令柳亟施遠竄之典措辭見上請伊日詣臺臺臣竝施刊削之典措辭見上請前承旨李益運亟施屛裔之典措辭見上日昨諸重臣處分收還之啓卽賜允許臣等固不勝欽仰之萬萬而第三重臣之尙未蒙敍臣等竊不勝悶鬱之至也惟彼三重臣或抗章而嚴討或登筵而面斥俱出於忠憤所激如鸇逐雀而或敍或未敍罪名自在豈不有欠於一視轉環之大度也哉請還寢三重臣處分姑置之命新除授執義李殷模時在京畿驪州地司諫院司諫柳雲羽時在京畿仁川地獻納申馥時在慶尙道安東地正言洪秀晩時在黃海道谷山地請竝斯速乘馹上來事下諭答曰不允柳事伊日詣臺臺臣刊削事李益運事亟停不煩三重臣處分請寢事不允下諭事依啓
정조 16년
壬子十月十三日辰時上御誠正閣差使員守令入侍時行左承旨李得濟左副承旨洪義榮記事官李海淸記注官李宗烈承膺祚靑松府使韓光近以次進伏訖上曰守令進前可也光近進前奏職姓名上曰本邑年事何如光近曰本邑山郡故稍勝於沿邑入於稍實而間或有若干被災處矣上曰明春無設賑之慮耶光近曰似不至公賑之境矣上曰本邑除拜爲幾年乎光近曰前年七月下往矣上曰行且召矣當此三南凶歉豈可徑遞何日欲下去耶光近曰當從速下往矣命退諸臣以次退出
정조 16년
壬子十月十三日午時上御重熙堂左副承旨同副承旨入侍時左副承旨洪義榮同副承旨金孝建記事官徐有聞記注官李宗烈承膺祚以次進伏訖上曰都承旨牌招出榻敎命書傳敎曰封裹在近政府堂上中老病人許遞今日政差出又命書傳敎曰江界領蔘幕裨邑校問名賞加今日政下批成送有旨又命書傳敎曰今日試射時柳葉箭一巡訓鍊大將徐有大五中加資御營大將趙心泰四中內寺馬一匹面給上命退承史以次退出
정조 16년
行都承旨朴祐源坐左承旨未差行右承旨李祖承病左副承旨尹㬦病右副承旨洪義榮坐直同副承旨金孝建坐直注書徐有聞仕李海淸差祭假注書鄭尙愚仕直事變假注書李廷顯仕
정조 16년
藥房提調李𡊠右承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
傳于洪義榮曰傳香承旨馳詣宗廟景慕宮奉審摘奸以來
정조 16년
朴祐源啓曰兵曹參判曺允大除拜後過三日不爲出肅依定式推考警責仍卽牌招察任何如傳曰允
정조 16년
以都摠府寶劍望筒傳于洪義榮曰在外及未肅拜人許遞與未差之代前望單子入之待下批牌招
정조 16년
摠管前望單子入之都摠管李𡊠閔鍾顯副摠管李得濟落點
정조 16년
注書李海淸差祭代以鄭尙愚爲假注書
정조 16년
洪義榮啓曰假注書鄭尙愚時無職名令該曹依例付軍職冠帶常仕何如傳曰允
정조 16년
行都承旨朴祐源右副承旨洪義榮同副承旨金孝建啓曰臣等卽伏見付處罪人蔡濟恭押去都事狀啓則依判下傳敎罪人濟恭押付於所到地方長湍府臣等相顧愕眙竊不勝驚憤之至噫嘻痛矣濟恭之罪惡何如關係何如三司加律之請尙未蒙允已切輿憤而今此海西付處之擧亦未如法只於近畿一宿之地而止焉此何擧也此何事也雖以狀啓中傳敎內辭意觀之憫老之聖意推及於濟恭殆若尋常罪人之憫恤者然至下尙忠務寬無我負人之敎臣等於此尤不勝憂慨夫濟恭之負殿下前後非一而至若今番負犯尤爲貫盈嗚呼驥僖兩賊是何等劇逆而渠敢愛護之營救之甘作凶醜之巨魁義理由是而益晦世道自此而靡定論其罪負萬戮猶輕則惟殿下何所顧惜於渠而前而拔之衆棄之中而又不顧齊討之論近地付置有此非常之過擧聽聞所及輿情益激其爲失刑顧如何哉臣等忠憤所激聯陳沬血之義伏乞聖明淵然深思亟寢成命特允三司之請使凶醜知懼王章快伸焉惶恐敢啓無批答
정조 16년
傳于洪義榮曰啓辭徑頒朝紙云當該都承旨禁推
정조 16년
以慶尙監司鄭大容狀啓固城長水等邑驛守令察訪限麥秋仍任事傳于洪義榮曰豈特本道爲然湖南亦然兩道守令勿論散政都政限麥秋勿遷官案書付湖西尤甚之次邑亦爲依此爲之事分付銓曹此意回諭
정조 16년
洪義榮以都摠府言啓曰新除授副摠管李得濟時無職名令該曹口傳付軍職卽爲肅謝之地何如傳曰允
정조 16년
兵曹口傳政事副護軍李得濟
정조 16년
以同副承旨金孝建上疏傳于洪義榮曰謬例非今斯今都承旨分揀此疏還給此後申明舊例嚴飭
정조 16년
洪義榮啓曰同副承旨金孝建上疏旣有還給之命卽爲牌招何如傳曰允
정조 16년
持平朴孝成啓曰請興陽縣爲奴罪人河翼龍亟令王府設鞫得情夬正王法請前掌令柳亟施遠竄之典請伊日詣臺臺竝施刊削之典請亟寢秋曹罪人柳師文放釋之命仍令王府設鞫嚴問夬正典刑請前承旨李益運亟施屛裔之典答曰不允柳事伊日詣臺臺臣刊削事李益運事亟停勿煩
정조 16년
行都承旨朴祐源坐左承旨未差右承旨未差左副承旨未差右副承旨洪義榮坐直同副承旨金孝建坐直注書徐有聞仕李海淸仕直事變假注書李廷顯仕
정조 16년
金孝建啓曰大司憲洪明浩掌令權中憲持平朴孝成呈辭執義李殷模掌令申大龜在外持平韓致應未肅拜監察茶時之意敢啓傳曰知道
정조 16년
洪義榮啓曰備邊司郞廳來言今日賓廳日次而大臣未肅拜不得來會云矣敢啓傳曰知道
정조 16년
朴祐源啓曰右承旨李祖承左副承旨尹㬦今日不爲仕進竝卽牌招何如傳曰許遞
정조 16년
洪義榮啓曰臣以入直禁軍戎器點考下直進去之意敢啓傳曰知道
정조 16년
洪義榮啓曰臣依定式進詣仁政殿月臺入番禁軍等戎器點考則皆無頉仍以傳敎內辭意勞問爾皆好在云矣敢啓傳曰知道
정조 16년
傳于洪義榮曰禮房承旨同副承旨入侍
정조 16년
以忠淸監司李亨元啓本罪人金彦脩到配事傳于洪義榮曰放
정조 16년
洪義榮以內醫院都提調提調意啓曰進獻事體何等嚴重而況生鰒熟鰒係是捉納物種造成等節又與軟全鰒有異則不宜同入於朔膳及軟全鰒停封之中矣慶尙左兵營生鰒熟鰒進上當趁今月十四日封進而過期不至統營則以眩於擧行自下往復以封進停當而本營則倂與此無之仍致闕封之境事之駭然莫此爲甚當該兵使許侙罷職何如傳曰統營則無異忠淸水營故使之封進至於該閫異於統營旣下勿封之敎勿罷勿封可也
정조 16년
洪義榮以兵曹言啓曰因忠淸監司李亨元啓本舒川郡舒川浦充軍罪人金彦脩到配事放事判下矣依判下金彦脩卽爲放送事行移該道道臣之意敢啓傳曰知道
정조 16년
洪義榮以禁衛營言啓曰各軍門軍兵單巡沒技者與將校一體草記別單書入曾有前例矣今十月十四日番中日時別破陣兼司僕孫興大鳥銃貫三中沒技依例別單書入之意敢啓傳曰知道
정조 16년
金孝建以義禁府言啓曰平安道龜城府勿限年定配罪人鄭存中平安道三和府廣梁鎭絶島安置而以承傳內辭意具罪目依例發遣府都事自龜城府執捉仍令押送于新定配所之意敢啓傳曰發配也不用正卿之例則移配也何可定送都事乎無一言而依例磨鍊者萬萬未安卿則推考以初定配所之爲尤甚之次邑使之改定矣更思莫如仍其地加律以安置發關該道可也
정조 16년
金孝建以義禁府言啓曰前承旨朴奎淳絶島竄配事承傳啓下矣遠道中有絶島處只是全羅慶尙兩道而皆尤甚邑羅州則之次邑故以此磨鍊以入矣今伏承更定配所於稍實邑之命而稍實邑無絶島朴奎淳以之次邑扶安縣蝟島更定配所而以承傳內辭意具罪目依例發遣府書吏押送配所之意敢啓傳曰一邊許施於道狀一邊定配於該道是豈信令之意乎罪自罪法自法則楸黑耽之無特敎而定配所卿之擧行已萬萬未安更定配所處亦違下敎本意卿則爲先從重推考湖南諸島如無稍實邑移配西北大抵有司守法然後人之視法者畏之被法者亦畏之若以一時公憤任意闊狹於常法則法日益輕而其流之弊誠有難言者此後非特敎而定配所於楸黑耽者無論該府該曹當該首堂當施反坐之律以此惕念仍爲載錄故事及謄錄可也
정조 16년
金孝建以義禁府言啓曰香室入直官員韓啓翼削其職逐鄕事承傳啓下矣韓啓翼逐鄕之意敢啓傳曰知道
정조 16년
洪義榮以刑曹言啓曰書寫忠義守僕嚴杖定配事命下矣依傳敎忠義鄭潝守僕金斗樞等各嚴杖一百後鄭潝咸鏡道洪原縣金斗樞平安道价川郡竝定配所卽爲押送之意敢啓傳曰知道
정조 16년
右議政金履素疏曰伏以臣猥被不世有之殊渥叨此不近似之重任晝宵悸恐寢食都忘收召驚魂纔暴血懇伏奉聖批不惟不賜準可期勉之重策勵之隆實非如臣識劣才乏者所可堪承而至於世好世祿之敎奉讀未半不覺聲淚之俱發嗚呼知人則哲莫先於官人官人之難莫大於置相是故從古號稱名相者或以德望或以經術或以才猷雖其所長不同要之措國勢於泰山奠生民於康莊而世級旣下人才漸降古所謂眞大臣雖不易得救時之才輿望之屬亦何患無人而必以如臣之無一長可取無一能可稱者拔之衆望之外置之具瞻之地同朝瞠若擧世哄然必不免此子亦參之譏則貽羞鼎席誠非細故也言辭拙訥誠未格天反汗之命尙此遲遲愕然失圖悸不自定噫惟我殿下之所取於臣者特以相門遺裔必有傳世模楷之慣熟聞見而豫章之木未必皆合棟樑藍田之石未必盡飾瑚璉則臣卽一故家之忝孫耳在朝家綜核之政寧容求其名而不求其實也哉人器則不及於祖先官職則猥追於祖先者已是臣之所大懼而又況臣之祖先則世篤忠貞爲國藎臣名節事功布在史乘今在于臣無能爲役於萬一而徒藉先庥冒膺匪據竟至於僨誤國事墜落家聲則臣之無面歸見猶屬餘事其於累聖上特簡之擧何哉嗚呼臣之一身非臣之有齮齕半世而惟殿下庇覆坑坎卽地而乃殿下袵席之日月以照燭雨露以涵濡式至今日獲全身家臣雖至愚亦具常性雖使赴湯蹈火惟當生死前進不敢爲徊徨旋踵之計而顧今所叨百責所歸世道之彌綸也朝著之偕和也義理之闡明也生民之奠安也以臣才識都不襯當而不自揆量苟然尸居則負乘覆餗之災理所必至身固不恤國將何益言念及此心神飛爽玆不得不更披肝膈之蘊仰瀆崇嚴之聽伏乞天地父母曲垂諒察亟收新命回授賢德公私萬幸臣無任云云答曰省疏具悉卿懇初批旣詳言今何架疊見今中書無人庶務委積此時此任豈可一日或曠況再明封裹不可不備員卿須勿復控讓卽起造朝以副至意仍傳曰此批答遣史官傳諭于右議政
정조 16년
壬子十月十五日辰時上御重熙堂右副承旨同副承旨入侍時右副承旨洪義榮同副承旨金孝建記事官李海淸記注官李宗烈承膺祚以次進伏訖上命讀公事書判付訖孝建曰宗廟望祭祝史李海淸來言莫重祝文有不審之事云萬萬驚悚當該準祝之獻官及入直香官書寫忠義所當竝爲重勘而本院請推之外無他可施之罰何以爲之乎上曰香室書寫忠義守僕令攸司嚴杖定配入直官員何足責而名是官員削其職名逐鄕該房承旨雖無對校之事常時不能檢飭在所難免而適以代房傳香爲先推考獻官之不能覺察極爲駭然令該府拿問從重勘律可也出擧條義榮曰今因事端敢此仰達矣莫重祝文只於傳香時獻官與香官一次校準事欠敬謹此後則塡祝時獻官與大祝及廟司同爲校準而若有不審之失則準祝諸臣竝爲論勘廟宮陵園墓所一體定式施行仍以此意書揭香大廳以爲永久遵行之道何如上曰依爲之出擧條命退承史以次退出
정조 16년
行都承旨朴祐源坐行左承旨曺允大坐直右承旨洪義榮坐左副承旨申獻朝坐右副承旨金孝建坐同副承旨李庚運坐直注書徐有聞奉命出去李海淸仕假注書鄭尙愚仕直事變假注書李廷顯仕
정조 16년
李庚運啓曰大司憲洪明浩掌令權中憲持平朴孝成呈辭執義李殷模掌令申大龜在外持平韓致應疏批未下監察茶時之意敢啓傳曰知道
정조 16년
李庚運啓曰禁衛營將官來言今日本營軍兵日次私習云矣敢啓傳曰知道
정조 16년
李庚運啓曰御營廳將官來言今日本廳軍兵日次私習云矣敢啓傳曰知道
정조 16년
朴祐源啓曰明日方物看品時處所以何處爲之乎敢稟傳曰便殿爲之
정조 16년
金孝建啓曰守禦廳將官有闕今過三日尙不出代事甚未安守禦使吳載純推考警責何如傳曰允
정조 16년
傳于李庚運曰侍衛毛具
정조 16년
曺允大啓曰新除授修撰鄭致淳時在京畿楊州地經筵入番事緊斯速乘馹上來事下諭何如傳曰允
정조 16년
傳于曺允大曰右副承旨入侍
정조 16년
傳于朴祐源曰承旨前望單子入之待下批牌招察任
정조 16년
承旨前望單子入之申獻朝曺允大李庚運落點
정조 16년
玉堂前望單子入之副校理金達淳落點
정조 16년
李廷顯啓曰臣敬奉聖敎馳往傳諭于北部觀光坊安國洞契議政府右議政金履素所住處則以爲臣再陳血懇微誠未格惶隕憂悶日夕靡措卽又史官儼臨以國體事勢猥煩聖敎促以簉朝承命震越不能自定謹當更入文字以請稽慢之罪云矣敢啓傳曰知道封裹在明上疏來到卽爲入之以爲備員擧行之地事該房知悉
정조 16년
以慶尙監司鄭大容狀啓災結元俵外加請常賑米太牟租加劃空名帖劃下令廟堂稟旨分付事傳于李庚運曰依狀請施行事回諭
정조 16년
大司憲洪明浩掌令權中憲持平朴孝成啓曰臣等姿性鹵莽言議巽軟本不合於淸朝耳目之任而只緣懲討事急日昨來詣朝房略控短箚草草臚列不足以形容其罪惡之萬一噫彼蔡濟恭眼無君父角勝朝廷力戰公議之罪遠島荐棘猶屬末勘而三司之請不惟未蒙允許乃反置之於畿郊咫尺之地王章倒置輿憤益切臣等忠憤所激沬飮聯陳而辭語拙訥誠意淺薄不能仰激天心致有還持去之敎隄防由是而不嚴臺體自此而盡壞臣等滿心慙恧無地容措顧何敢揚揚冒據於臺次乎請命遞斥臣等之職答曰勿辭
정조 16년
李庚運啓曰大司憲洪明浩掌令權中憲持平朴孝成一日再啓煩瀆退待物論矣敢啓傳曰知道
정조 16년
義禁府啓曰前承旨朴奎淳全羅道扶安縣蝟島鎭絶島竄配草記批旨內湖南諸道如無稍實邑移配西北事命下矣朴奎淳咸鏡道富寧府移定配所而以承傳內辭意具罪目依例發遣府書吏押送配所之意敢啓傳曰知道
정조 16년
義禁府啓曰時囚罪人申光履今日內功議區別草記事命下矣申光履傳旨內莫重祝文有不審之事萬萬驚悚不能覺悚極爲駭然從重勘律罪取考律文則大明律祭享條有曰凡廟享所司失誤者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申光履杖一百收贖告身盡行追奪而其六代祖敏一扈聖原從功臣云功減一等杖九十收贖奪告身四等放送何如傳曰允
정조 16년
右參贊閔鍾顯疏曰伏以臣獲蒙恩假往省先隴榮動松楸感結幽明私事旣訖義重反面除旨荐下情急叩謝纔已秪肅而第臣所叨本職與右議政臣金履素有婚家應避之嫌法不當仍帶玆陳短章仰瀆崇嚴伏乞聖明亟命有司照例遞改以存公格焉臣無任屛營祈懇之至答曰省疏具悉疏辭下該曹稟處
정조 16년
壬子十月十六日卯時上御熙政堂抄啓文臣課講日次儒生殿講入侍時行都承旨朴祐源行左承旨曺允大右承旨洪義榮右副承旨金孝建同副承旨李庚運記事官李海淸假注書鄭尙愚記注官李宗烈承膺祚以次進伏訖上曰試官以下行禮可也課講試官檢校提學吳載純檢校直提學朴祐源原任直閣徐龍輔尹行任檢校直閣徐榮輔檢校待敎金祖淳殿講試官判府事朴宗岳吏曹判書李𡊠戶曹判書趙鼎鎭漢城左尹李秉鼎行副司直李冕膺直講李相璜兵曹正郞尹魯東以次行禮進伏訖宗岳曰日間聖體若何上曰一樣矣宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣上曰開講可也敎曰孔胤恒先爲呼名以入可也胤恒卽先聖遺裔而孔瑞麟九代孫也先聖後裔之在我國豈不希貴乎先朝己卯年殿講時申益彬以總角應講而講章特命拈出首篇使之應講仍命賜第況孔胤恒地處乎胤恒講章以周南首篇書出可也宗岳等曰聖敎誠至當矣胤恒應講訖上曰講亦善爲矣宗岳等曰果然善爲矣上命收牲後命誦堯典胤恒誦堯典訖上曰可謂突誦矣宗岳曰然矣抄啓文臣及儒生以次呼名應講訖命退諸臣以次退出
정조 16년
壬子十月十六日午時上御重熙堂右副承旨入侍時右副承旨金孝建記事官李海淸記注官李宗烈承膺祚以次進伏訖上曰孔胤恒待令耶孝建曰待令閤外矣上命呼孔胤恒新來訖敎胤恒曰爾以先聖之後裔幸登科第誠爲奇喜矣又敎曰分付掌樂院特爲給樂仍令泮官導至泮宮使之巡堂後出送可也賤臣承命出傳上命書傳敎曰今日日次儒生殿講時幼學孔胤恒詩傳周南純通書傳堯典突誦先聖之裔如是越講極爲多幸昔在先朝己卯殿講也儒生申益彬以總角居齋命讀首篇特賜及第況胤恒之地處乎兩經入格有特敎賜第載在法典乎特爲直赴殿試通幼學吳淵常考例捧傳旨其餘略粗以下今番竝勿論又命書傳敎曰封裹在明此時中書豈可只令西壁替行乎卿須深諒事勢之不可不出國體之不可不顧卽起簉朝事遣史官傳諭于右議政命退承史以次退出
정조 16년
行都承旨朴祐源封裹進去行左承旨曺允大緣故出右承旨洪義榮坐左副承旨申獻朝坐直右副承旨金孝建坐直同副承旨李庚運偕來進去注書徐有聞病李海淸仕直假注書鄭尙愚仕事變假注書李廷顯仕
정조 16년
申獻朝啓曰大司憲洪明浩掌令權中憲持平朴孝成引避退待執義李殷模掌令申大龜在外持平韓致應疏批未下監察茶時之意敢啓傳曰知道
정조 16년
洪義榮啓曰來二十一日朝參日次而拜表相値頉稟之意敢啓傳曰知道
정조 16년
曺允大啓曰來二十一日輪對日次而拜表相値頉稟之意敢啓傳曰知道
정조 16년
曺允大啓曰禁衛營將官來言今日本營軍兵日次私習云矣敢啓傳曰知道
정조 16년
金孝建啓曰注書徐有聞病代假注書鄭尙愚仍察廳任何如傳曰允
정조 16년
李庚運啓曰今日咨文査對承文提調備三員然後始爲擧行而旣未備員則所當預爲變通之道而今始言送本院事極稽忽當該公事提調推考警責何如傳曰允
정조 16년
李庚運書啓臣敬奉聖敎馳往傳諭于北部觀光坊安國洞契議政府右議政金履素所住處則以爲卽於千萬不意近臣儼臨傳宣聖敎以査對之無以備員封裹之不可踰日有此縷縷飭諭奉讀以還惶蹙震迫益無所措臣雖愚迷到此地頭豈不思所以對揚而顧臣所叨之職萬無堪承之望方欲務積誠意仰請收回則旣不敢以簉朝之語猥煩崇聽而事勢國體之自臣壞損尤切伏地俟罪之至至於王人相守於陋次尤爲臣萬萬悶隘之端如蒙先爲收還則謹當更上文字申暴血懇云矣臣旣承偕入之命姑爲仍留之意敢啓答曰知道三疏前出膺其例班班槐院査對政府封裹日已向申尙不擧行其爲國體之苟簡孰甚於此乎安心肅命事更爲傳諭期於偕入必欲待三疏疏本入之事該房知悉
정조 16년
傳于洪義榮曰政府西壁未差之代前望單子入之待下批牌招先進去後謝恩
정조 16년
右參贊前望單子入之鄭好仁落點
정조 16년
洪義榮啓曰今日方物封裹六曹堂上當爲進去而禮曹判書鄭好仁移拜參贊參判李洪載受由在外參議未差不得擧行云未差之代政官牌招開政差出待下批牌招以爲進參之地何如傳曰允在外參判許遞三堂今日政差出待下批牌招以爲推移進去之地
정조 16년
洪義榮啓曰今日方物封裹六曹堂上當爲進參而吏曹判書李𡊠藥院進參判李在學未肅拜參議未差不得擧行云參判李在學牌招以爲進參之地何如傳曰吏判兼帶藥院之任許遞今日政其代差出
정조 16년
洪義榮以吏批言啓曰禮曹參議今當差出而前望中無故之人只有二人以二望擬入之意敢啓傳曰知道
정조 16년
有政吏批判書李𡊠參判李在學進參議未差右承旨洪義榮進以張至冕爲正言閔鍾顯爲禮曹判書李秉鼎爲禮曹參判李義行爲兵曹參判徐有隣爲內醫院提調固城縣令元永龜眞寶縣監金獻祚奉化縣監李尙榮長水察訪崔珽松羅察訪李可運以上限麥秋仍任事承傳
정조 16년
以禮曹參議望筒傳于洪義榮曰以在京無故人擬入
정조 16년
再政以尹行任爲禮曹參議
정조 16년
傳于洪義榮曰今日政新除授禮曹參議尹行任嫌不進許遞今日政更爲差出待下批牌招先進去後謝恩吏曹堂上尙不進去云雖無參議封裹可以擧行兩堂中先爲進去事分付大臣去就斯速知入
정조 16년
傳于洪義榮曰同成均未差之代今日政差出
정조 16년
三政以徐榮輔爲禮曹參議李秉鼎爲同成館
정조 16년
有政兵批判書洪檍病參判李義行未肅拜參議李濟萬入直進參知未差右副承旨金孝建進副司直金頤柱李祖承尹㬦副司正鄭尙愚竝單付
정조 16년
金孝建啓曰禮曹參議徐榮輔旣在闕中不爲肅謝直爲出去事甚未安推考警責何如傳曰允
정조 16년
以禮曹參議徐榮輔牌不進罷職傳旨傳于金孝建曰只推
정조 16년
金孝建啓曰今日査對承文提調或在外或有故不得備員咨文査對事體莫重而日已近午尙未擧行何以爲之敢稟傳曰大臣去來卽爲知入
정조 16년
李庚運書啓臣敬奉聖批更爲傳諭于右議政金履素所住處則以爲臣於飭諭之下末由蠢動冒死申籲恭俟重勘伏承批旨不惟不準所請責勉鄭重恩敎諄切奉讀惶感不知所措到此地頭更不敢爲逡巡之計而王人之經夜陋次尤爲臣萬萬悚蹙之端如蒙先爲召還則謹當待明日肅命悉暴衷懇云矣臣旣承偕入之命姑爲仍留之意敢啓傳曰知道爾則先爲入來
정조 16년
傳于洪義榮曰日次儒生殿講時上齋儒生製述居首策問三上一進士崔光泰三上二進士李光顯草三上進士吳泰曾等之作可謂治世之聲此策此對可知其所存之甚富以詩旣發策矣見此詞藻之纈眼徒然賞給紙束而止則其可曰詩有棫樸菁莪之詠作人生國之敎者哉明日當更遣承旨與泮堂再試以定等第以此分付成均館
정조 16년
金孝建啓曰大司憲洪明浩掌令權中憲持平朴孝成引避退待已過經宿尙未處置事甚未安諫院除在外外未肅拜人員卽爲牌招以爲處置之地何如傳曰允
정조 16년
傳于洪義榮曰右相疏批當爲之而夜漏將下政府封裹不可踰日先令西壁爲之槐院査對雖明日足可爲之待大臣簉朝擧行三明日次對進定於明日
정조 16년
金孝建啓曰明日次對兩司當爲進參除在外疏批未下外正言張至冕待開門牌招何如傳曰允
정조 16년
洪義榮以左右參贊意啓曰御覽方物還下黃細綿紬十五匹紫細綿紬十二匹白細綿紬二十八匹黃細苧布三匹白細苧布六匹白綿紙七百十六卷極擇改備其餘物種一一看品同爲封裹之意敢啓傳曰知道
정조 16년
李庚運以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行申飭之意敢啓傳曰知道
정조 16년
申獻朝以武臣堂上朔試射試官意啓曰今日試射時巡將尹養儉折衝李光福等俱未滿四中竝依承傳罷職何如傳曰雪花飄空柳葉迷徑今日之未滿四矢何足深責特爲分揀可也
정조 16년
左參贊金履素疏曰伏以臣之猥蒙新命七日于玆申控血懇冒瀆崇嚴以殿下疇昔拯濟之德必當惻然矜念以卒生成之澤及承批旨又失所圖臣情到此可謂窮且蹙矣嗚呼畏義銜恩恒物之大情也蜂蟻微物也而尙知畏義蛇雀無知也而亦知報恩臣雖頑如木石亦有省覺豈不知天地之常經山海之洪恩而坐違恩命連章祈免徒要聖眷積虧臣分此豈臣可已而不已者耶誠以强僬僥之力荷丘山之重顚沛立至國事受病言之及此寧不凜然方今聖明臨御如日中天學貫天人知周萬物螢爝之微不足以補日月之光雖使臣貪戀寵祿伴食戶位若無損於大化之陶甄而雖如簿書期會之末敎令承奉之際亦非如臣鈍滯愚迷者所可堪當則豈以則哲之明任使臣多年而不知臣不肖之至此耶臣非敢依樣於中書故事效嚬於循例飾讓也與其負僨事之罪於來頭寧受違命之誅於今日此臣所以反復思量而終不敢爲冒進之計者也至若封裹踰日査對乏人國體事勢之苟簡臣雖愚蒙寧或全昧而聖敎諄複末由轉動趨承噫以臣平日筋力自效之寸心豈欲其如此哉情窮勢蹙甘自陷於逋慢之科惶懍越益不知所云伏乞天地父母俯賜憐察亟許改正臣新授職秩改卜賢德以幸國事仍勘臣罪以肅朝綱千萬幸甚臣無任云云答曰省疏具悉卿懇大臣之任先務大體三疏細節也卿之以此過讓方物封裹之如是遲滯者豈不有關於事面乎卿須安心卽起肅命仍傳曰此批答偕來承旨傳諭期於偕入
정조 16년
副校理金達淳箚曰伏以大司憲洪明浩掌令權中憲持平朴孝成以臣等姿性鹵莽言議巽軟本不合於淸朝耳目之任而只緣懲討事急日昨來詣朝房略控短箚草草臚列不足以刑容其罪惡之萬一噫彼蔡濟恭眼無君父角勝朝廷力戰公議之罪遠島荐棘猶屬末勘而三司之請不惟未蒙允許乃反置之畿郊咫尺之地王章倒置輿憤益切臣等忠憤所激沬飮聯陳而辭語拙訥誠意淺薄不能仰格天心致有還持去之敎隄防由是而不嚴臺體自此而盡壞臣等滿心慙恧無地容措顧何敢揚揚冒據於臺次乎竝引嫌而退當初陳箚旣嚴懲討末後避辭不損臺體豈可以此輕遞言官請大司憲洪明浩掌令權中憲持平朴孝成竝命出仕取進止答曰省箚具悉處置事不允
정조 16년
壬子十月十七日辰時上御熙政堂方物看品入侍時行都承旨朴祐源行左承旨曺允大右承旨洪義榮左副承旨申獻朝右副承旨金孝建同副承旨李庚運記事官徐有聞李海淸記注官李宗烈承膺祚檢校直提學徐有防檢校直閣徐榮輔檢校待敎南公轍戶曹判書趙鼎鎭以次進伏訖上敎鼎鎭曰白綿紙紙品何如耶鼎鎭曰紙品皆好矣上曰方物諸品諸承旨一一看審如有欠頉這這拔去可也看品訖仍命退諸臣以次退出
정조 16년
行都承旨朴祐源坐行左承旨曺允大坐右承旨洪義榮坐直左副承旨申獻朝坐右副承旨金孝建坐直同副承旨李庚運坐注書徐有聞病李海淸仕假注書鄭尙愚仕直事變假注書李廷顯仕
정조 16년
洪義榮啓曰大司憲洪明浩掌令權中憲持平朴孝成引避退待執義李殷模在外掌令一員未差持平韓致應疏批未下監察茶時之意敢啓傳曰知道
정조 16년
傳于金孝建曰今日次對時減下備堂雖一人引義不爲入來則當施投竄之典以此嚴飭
정조 16년
傳于金孝建曰大臣備局堂上引見
정조 16년
傳于洪義榮曰政官牌招開政
정조 16년
洪義榮啓曰副校理金達淳牌不進罷職傳旨今方捧入而校理林道浩在外玉堂上下番俱空事甚未安校理高宅謙修撰鄭致淳卽爲牌招入直何如傳曰允
정조 16년
以副校理金達淳牌不進罷職傳旨傳于金孝建曰情勢似然許遞
정조 16년
洪義榮啓曰掌令申大龜下諭後過限不上來依定式遞差傳旨及禁推傳旨捧入之意敢啓傳曰知道
정조 16년
以前掌令申大龜禁推傳旨傳于金孝建曰分揀放送
정조 16년
以校理高宅謙牌不進罷職傳旨傳于洪義榮曰只推
정조 16년
洪義榮啓曰校理高宅謙旣有只推之命更爲一體牌招入直何如傳曰允
정조 16년
傳于金孝建曰壯勇營提調前望單子入之
정조 16년
壯勇營提調前望單子入之徐有隣落點
정조 16년
有政吏批判書李𡊠參判李在學進行都承旨朴祐源進以尹行任爲吏曹參議尹㬦爲大司諫鄭澤孚爲司諫柳頤玄爲掌令金持默爲左尹李冕膺爲戶曹參議李翼晉爲刑曹參議李身晦爲兵曹參知尹行履爲司僕正楊致鶴爲延曙察訪兼養賢庫直長單李宗直副司直李洪載尹行任副護軍申大龜竝單付
정조 16년
以京畿監司徐鼎修狀啓都事韓興裕身病沈重公都會不得設行罷黜事傳于金孝建曰狀啓還下送嚴飭設行形止狀聞事回諭
정조 16년
金孝建以承文院都提調意啓曰今日査對提調不可不備員判中樞府事吳載純行知中樞府事徐有隣漢成府判尹金文淳吏曹判書李𡊠刑曹判書沈頤之禮曹判書閔鍾顯依筵敎還差戶曹判書趙鼎鎭亦爲依筵敎差下使之先爲參坐行司直尹塾議政府左參贊鄭好仁知敦寧府事李聖圭行副司直沈豐之禮曹參判李秉鼎承政院行都承旨朴祐源兵曹參判李義行司憲府大司憲洪明浩吏曹參判李在學行副司直柳誼李祖承還差行副司直鄭東浚戶曹參判徐龍輔承政院行左承旨曺允大行副司直金履禧一體差下行副司直金尙集年滿七十依例減下何如傳曰允
정조 16년
右議政金履素箚曰伏以臣感激洪造怵畏分義冒謝不敢當之新命自公而退惟有惶汗之浹背第臣所帶壯勇營提調及惠民署提調有不宜仍帶者玆陳短箚仰瀆宸嚴伏乞聖明亟命照例遞改以便公私不勝幸甚取進止答曰省箚具悉卿懇兩提擧衙門例有仍帶之擧惠民署之任仍察壯營提擧許副仍傳曰此批答遣史官傳諭
정조 16년
壬子十月十八日午時上御重熙堂右副承旨入侍時右副承旨金孝建假注書鄭尙愚記注官李宗烈承膺祚以次進伏訖上命讀公事書判付訖命書傳敎曰今番日次殿講應製更試時策問三下進士崔光泰進士李光顯進士吳泰曾等諸作雖皆可意頗遜於昨對明日欲更試之泮堂率三儒來待命退承史以次退出
정조 16년
行都承旨朴祐源坐行左承旨曺允大坐右承旨洪義榮坐直左副承旨未差右副承旨金孝建坐同副承旨李庚運坐直注書徐有聞仕李海淸仕直事變假注書李廷顯仕
정조 16년
金孝建啓曰大司憲洪明浩掌令權中憲持平朴孝成引避退待執義李殷模在外掌令柳頤玄牌招啓辭未下持平韓致應疏批未下監察茶時之意敢啓傳曰知道
정조 16년
傳于李庚運曰弘文提學入侍
정조 16년
傳于李庚運曰泮堂以下入侍
정조 16년
洪義榮啓曰御營大將趙心泰兼察依例爲之事命下矣在前如此之時有都提調兼察之例有他大將兼察之規今番則何以爲之敢稟傳曰都提調兼察
정조 16년
洪義榮啓曰御營大將以都提調兼察事命下矣在前如此之時或有命招都提調之例或有發牌郞廳聽分付之規今番則何以爲之敢稟傳曰從事官發牌聽傳敎而聽傳敎誤以聽分付爲啓當該承旨遞差
정조 16년
洪義榮啓曰御營大將趙心泰明日以園所植木事進去時仍佩往來事命下矣將兵之任不可一刻無摠察之人兼帶右邊捕盜大將則在前如此之時有他邊大將兼察之例今番則何以爲之敢稟傳曰依例爲之
정조 16년
洪義榮啓曰右邊捕將兼察依例爲之事命下矣左邊捕盜大將趙圭鎭牌招聽傳敎何如傳曰允
정조 16년
傳于李庚運曰內閣番次苟簡檢校直閣徐榮輔本職許遞
정조 16년
兵曹口傳政事副司直徐榮輔副司果金達淳單付
정조 16년
金孝建啓曰校理高宅謙修撰鄭致淳牌不進罷職傳旨今方捧入而校理林道浩在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
以吏曹參議尹行任牌不進罷職傳旨傳于李庚運曰只推
정조 16년
有政吏批判書李𡊠參判李在學進參議尹行任未肅拜同副承旨李庚運進以沈興永爲副校理徐有鍊爲修撰柳匡天爲掌樂正嚴耆爲兵曹正郞承文提調單吳載純徐有隣金文淳李𡊠沈頤之閔鍾顯趙鼎鎭尹塾鄭好仁李聖圭沈豐之李秉鼎朴祐源李義行李在學洪明浩柳誼李祖承鄭東浚徐龍輔曺允大金履禧贈左贊成金坦行贈領相例兼贈吏判金濟謙贈左贊成以上右議政金履素兩代
정조 16년
兵批判書洪檍進參判李義行病參議李濟萬病參知李身晦入直進右承旨洪義榮進以李復永爲知事洪檢爲副摠管李命賢爲慶熙將白任大爲景福將趙岐爲都摠經歷元毅鎭爲武兼高鳳允爲部將金樂水爲忠淸兵虞候高達門爲西北僉使趙鎭祿爲西水羅萬戶許恒爲永達萬戶安德恒爲鉢浦萬戶張胤福爲笠巖別將黃拓坡權管單金德臣副護軍趙毅鎭副司果安廷善竝單付僉知單南有寬
정조 16년
司諫鄭澤孚啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上正言張至冕以臣於引避之際筵體生疎擧措顚錯未承聖批徑發所懷言端纔徹責敎重下至承問備之命忱誠未格所失實大其何敢一刻晏然於臺次乎引嫌而退臺體雖有少錯言議實出共公不可以此輕遞言官請正言張至冕出仕日前憲臺聯陳聲討之箚實出共公之義而竝被嚴敎引避退待堂箚處置請以出仕誠爲得體而遽下不允之批非但臺言之不可沮遏實恐義理之由此晦塞且旣付之物議而使物議不得伸則有違前規亦關後弊此豈所望於聖明者哉請還寢堂箚處置不允之批大司憲洪明浩掌令權中憲持平朴孝成竝命出仕答曰不允
정조 16년
金孝建啓曰正言張至冕引避退待已至經宿尙未處置事甚未安大司諫尹㬦司諫鄭澤孚卽爲牌招以爲處置之地何如傳曰允
정조 16년
洪義榮以兵曹言啓曰同知中樞府事尹得運身病猝劇時月之內無望供職呈狀乞遞西樞雖是閑局不可一向虛帶改差何如傳曰允
정조 16년
平安監司洪良浩疏曰伏以臣卽伏見朝紙因司譯院草記今此節使之行以貿來唐錢事往復廟堂將有撰咨入送之擧臣竊以爲不可也夫錢者有國之寶源生民之命脈上操其權而下受其利旣不可以假人亦不可永假於人也蓋自黃帝肇創錢幣太公乃造九府以權輕重而三代不同制漢唐以來開國改號輒鑄新幣以變一代之耳目以收四方之利權其爲有國之所重如此故域外諸國各用其國之貨如龜貝刀皮之類用作國信以便民俗不相通用也惟我東方箕氏之世已有古錢而麗朝則貨用銀甁或鑄鐵錢蓋由地無銅産而麗之與元衣服官職事同一家亦未嘗借用唐錢則可見形格而勢拘也逮我聖祖朝稽古定制始鑄銅錢國用以裕民受其利行之百餘年上下便之而第以倭銅價高鼓鑄費多故錢荒比甚銀産又縮以致象譯之失葉有此通變之策然唐錢一事蓋自先朝晩年已有此議而朝論之不咸誠有所據夫我國所用通寶自是一王之制如衣冠物采各有典章不可與他國同混也議者雖謂地近燕遼便同內服錢幣通用似無不可云而第念封疆旣分名制各殊防限一壞奸弊百出矣此其不可一也我國雖曰偏壤地方數千里負山環海號稱强國兼水陸之饒擅銀鐵之利雖使不通他國苟得理財之方國用不患不足又何必借貨於中國乎今若請錢以資國用則旣示人以貧弱將窺我之淺深此其不可二也試以利害言之今之譯舌輩慣見唐錢之徧滿街巷便同瓦石交易之價輒售倍蓰故謂以持少易多可博什伍之利彼若覺其然也漸減其估俾與相當則利權歸於異域操縱在於他手不出數年將無所利矣且西邊之民見其目前厚利爭以銀蔘紬布等物冒禁潛越換來唐錢譬如川決駟奔莫可防遏則域中百需皆渡鴨水而民用日乏國計日耗將何以善其後耶此其不可三也以此三不可而只爲使行充包之利遽創前代未有之擧以啓日後無窮之弊寧不重且難哉然臣嘗見大淸會典有銅鐵不許外國之文則況以寶局鑄成之幣輕開尾閭之洩一任其有出無入耶區區愚意今雖咨請恐致見格則其於國體何如也尤不可不愼也臣職是外藩不宜與論朝議而地居西門事關邊政目見民國利害不敢不言伏乞聖明恕其愚妄而留神裁處焉臣無任云云答曰省疏具悉唐錢通用事不待卿三不可之說而旣料其未必十分無弊然貨泉云者周通無停礙之謂也通其路循物情也救其弊適時宜也許之欲其試可已之亦當在一號令間事而卿之有懷卽陳殊可嘉